หุ้นไทยปิดตลาดเพิ่มขึ้น 15.52 จุด
ตลาดหลักทรัพย์เปิดทำการวันแรกหลังหยุดยาวเทศกาลปีใหม่ บวกแรง 15.52 จุด ซื้อขายหนาแน่นกว่า 3.8 หมื่นล้านบาท
2 ม.ค. 2556

ตลาดหลักทรัพย์เปิดทำการวันแรกหลังหยุดยาวเทศกาลปีใหม่ บวกแรง 15.52 จุด ซื้อขายหนาแน่นกว่า 3.8 หมื่นล้านบาท
ภาวะการซื้อขายหลักทรัพย์ไทย ประจำวันที่ 2 มกราคม 2556 ได้แรงหนุนจากการที่สภาสูงและสภาล่างของสหรัฐ โหวตรับร่างกฎหมายเลี่ยงปัญหาหน้าผาการคลังได้สำเร็จ ขณะเดียวกันยังมีแรงซื้อจากกองทุนรวมหุ้นระยะยาว(LTF)เข้ามาหนุนอีกทาง ส่งผลให้ดัชนีวันนี้ ปิดที่ระดับ 1,407.45 จุด เพิ่มขึ้น 15.52 จุด หรือ 1.11% ด้วยมูลค่าการซื้อขาย 38,703.29 ล้านบาท โดยดัชนีลดลงต่ำสุดที่ 1,400.95 จุด และขึ้นไปสูงสุดที่ระดับ 1,411.58 จุด
หลักทรัพย์ที่มีมูลค่าซื้อขายสูงสุด 5 อันดับ ได้แก่ 
AAV        มูลค่าซื้อขาย 1,523.25 ล้านบาท  ปิดที่ 5.35 บาท  +0.51 บาท  หรือ +10.54%
ITD         มูลค่าซื้อขาย  1,272.87 ล้านบาท  ปิดที่  4.56 บาท  +0.36 บาท  หรือ +8.57%
PTT        มูลค่าซื้อขาย  1,185.59 ล้านบาท  ปิดที่  337.00 บาท  +5.00 บาท  หรือ +1.51%
ADVANC  มูลค่าซื้อขาย 1,183.66 ล้านบาท  ปิดที่  209.00 บาท   0.00 บาท  ไม่เปลี่ยนแปลง
PTTEP     มูลค่าซื้อขาย 1,143.95 ล้านบาท  ปิดที่ 166.50 บาท  +2.50 บาท  หรือ +1.52%
นายกรภัทร วรเชษฐ์ นักวิเคราะห์บริษัทหลักทรัพย์(บล.)โนมูระ พัฒนสิน กล่าวว่า ดัชนีหุ้นไทยวันนี้ปรับตัวเพิ่มขึ้นแรงตอบรับข่าวบวกกรณีที่รัฐบาลสหรัฐสามารถหาทางออกในการผ่อนคลายวิกฤติหน้าผาการคลังได้ในระยะสั้น โดยมีการผ่านร่างกฎหมาย ซึ่งมีเนื้อหาให้ปรับเพิ่มอัตราภาษีของผู้มีรายได้สูง 4 แสนดอลลาร์ต่อคน หรือ 4.5 แสนดอลลาร์ต่อครัวเรือน จาก 35% เป็น 39.6% และขยายระยะเวลาการให้สวัสดิการแก่คนอเมริกันที่ตกงานออกไปอีก 1 ปี รวมทั้งเลื่อนการลดการใช้จ่ายโดยอัตโนมัติออกไปอีก 2 เดือน
นอกจากนี้ตลาดยังได้รับปัจจัยบวกจากแรงซื้อของกองทุนรวมหุ้นระยะยาว(LTF)ที่ชะลอการซื้อหุ้นมาตั้งแต่ปลายปีที่แล้ว และเข้ามาซื้อหุ้นช่วงต้นปีแทน โดยคาดว่าในช่วง 1-2 วันนี้ตลาดยังมีทิศทางแกว่งตัวขึ้นเพื่อตอบรับข่าวดังกล่าว ทำให้ดัชนีมีโอกาสขึ้นไปทดสอบแนวต้านที่ 1,415 -1,420 จุด แต่หลังจากนั้นจะเริ่มเห็นการปรับฐานของดัชนีลงมาที่ระดับ 1,350-1,320 จุด เนื่องจากตลาดซึมซับข่าวบวกไปหมดแล้ว และจะเริ่มมีแรงขายจากกองทุน LTF ที่ครบกำหนดมูลค่า 5.2 หมื่นล้านบาท เข้ามากดดันดัชนีเป็นระยะๆ ส่วนกลยุทธ์การลงทุนช่วงนี้เน้นสะสมหุ้นปันผลสูงเป็นหลัก